Covid-19: L-Awtorità għat-Turiżmu tiċċara xi punti dwar il-ftuħ ta' bars u każini
Imtella' Awwissu 19, 2020 - Aġġornata 19 Ta' Awwissu, 2020 10:36am B'referenza għall-avviż legali pubblikat ilbieraħ b'rabta mar-regolamenti ġodda li jirregolaw il-ftuħ tal-bars u każini, il-liġi taqra li bars u każini jistgħu jservu xorb u ikel, iżda biss lill-klijenti bil-qiegħda mal-imwejjed. Dan qalitu l-Awtorità għat-Turiżmu fi stqarrija fejn kompliet tispjega li l-enfasi ewlenija tibqa' fuq il-kunċett ta' klijent bilqiegħda ma' mejda u mhux idur bil-wieqfa, bid-distanza soċjali relattiva applikabbli. Id-definizzjoni ta' ikel servut minn bar jew każin, qalet l-MTA, sekondarja għall-prinċipju ewlieni msemmi qabel, għandha tiġi interpretata bħala snacks u platters, bi spirtu ta' raġjonevolezza u sens komun. Li wieħed idur mal-ispirtu tal-liġi u jipprova jgħawweġ regolament u jnaqqas minn dan ir-rekwiżit a skapitu tas-saħħa tan-nies, qalet l-MTA, mhux aċċettabbli. L-Awtorità qalet li se tibqa' tenfasizza r-responsabbiltà u d-dixxiplina.